આટલી વાત થઈ ત્યાં સુધીમાં સરપંચની દીકરી ચા લઈને આવી ગઈ હતી. એણે મહેમાનોને ચા આપી અને તરત જ પાછી વળી ગઈ. થોડીવાર સરપંચ ચૂપ થઈ ગયા હતા. દીકરી ગઈ એટલે બોલ્યા, ‘સાહેબ, જયદેવનો પરિવાર બહુ મોટો નહોતો. એના બાપનેય કોઈ ભાઈ-બહેન નહોતાં કે જયદેવનેય કોઈ ભાઈ-બહેન નહોતા. એનુ કુટુંબ કહો, પરિવાર કહો કે વંશ કહો. બધું ત્રણ જણનું જ. જયદેવ એના બાપ તખતસિંહ અને એની મા ગૌરીબા. જુવાનજોધ દીકરાની આત્મહત્યાએ એમને ભાંગી નાંખ્યાં હતાં. જયદેવસિંહના મૃત્યુ પછી માંડ છ મહિના જીવ્યો એનો બાપ અને બીજા જ મહિને એની મા પણ ચાલી નીકળી.’